Rīgā

05.11.2021. Nr. 36-1-04/1800

**Ilgstošas sociālās aprūpes un**

**sociālās rehabilitācijas institūcijām**

Godātie ilgstošas sociālās aprūpes

un sociālās rehabilitācijas institūciju vadītāji!

Jau otro gadu pasaulē un Latvijā turpina izplatīties vīruss Covid-19, ietekmējot mūsu ikdienu, prasot cilvēku dzīvības un postot veselību. Vīrusa pandēmijas rezultātā mēs bijām un esam spiesti pārkārtot savas dzīves, lai neapdraudētu cits citu. Sakarā ar jaunā vīrusa paveida izplatīšanos noticis straujš saslimstības pieaugums ar Covid-19. Diemžēl Latvijā ir viens no augstākajiem Covid-19 saslimstības līmeņiem. Dati liecina, ka Covid-19 pacientu skaits slimnīcās pieaug un rada veselības aprūpes sistēmas pārslodzi un būtiskus veselības aprūpes pakalpojumu pieejamības ierobežojumus. Līdz ar to šobrīd, no 21.oktobra līdz 14.novembrim atkal ir jāievēro stingri ierobežojumi, lai būtiski bremzētu Covid-19 infekcijas izplatību, mazinātu slogu veselības aprūpes sistēmai un glābtu pēc iespējas vairāk cilvēku dzīvības.

No Covid-19 ciešam katrs, tomēr aizvien tas visbīstamākais ir neaizsargātākajai sabiedrības daļai – senioriem, cilvēkiem ar smagām, hroniskām slimībām, tajā skaitā – ilgstošas sociālās aprūpes un sociālās rehabilitācijas institūciju (turpmāk - sociālās aprūpes centru) klientiem. Pierādījies, ka vakcinācija ir visefektīvākais veids, kā samazināt inficēšanās risku, pasargāt sevi un līdzcilvēkus no smagas slimības gaitas saslimšanas gadījumā, kā uzveikt vīrusu un turpināt dzīvi bez apgrūtinošajiem ierobežojumiem. Vairumā gadījumu vakcīnas niecīgo blakņu risks ir krietni mazāks kā ieguvums, pasargājot sevi un savus tuvākos no nāves un slimības smagajām blaknēm.

Vakcinējoties, mēs varam aiztaupīt sāpes un ciešanas sev un citiem - būtiski mazināt infekcijas izplatību, tādējādi nepakļaujot cilvēkus saslimšanai vai arī nopietnai slimības gaitai saslimšanas gadījumā. Vienlaikus vakcinācija palīdz veselības aprūpes sistēmas resursus koncentrēt onkoloģijas, sirds-asinsvadu un citu hronisko slimību ārstēšanai.

Tā ir mūsu valsts nākotni izšķiroša iespēja kopīgiem spēkiem uzveikt krīzi. Tikai saliedēti un ar izpratni rīkojoties, mēs varam darīt galu koronavīrusa pandēmijai un atgriezties stabilā un drošā vidē, kas ļautu veltīt vairāk pūles palīdzībai tiem, kam tā visvairāk nepieciešama.

Saskaņā ar zinātniskos pierādījumos balstītu informāciju un Eiropas Zāļu aģentūras (EZA) un Imunizācijas valsts padomes (IVP) rekomendācijām Ministru kabinets š.g. 7. septembrī nolēma, ka arī Latvijā, līdzīgi kā citviet Eiropā un pasaulē tiks sākta trešās – balstvakcīnas devas pret Covid-19 saņemšana. Kā pirmie papildu vakcīnu devas pret Covid-19 sāka saņemt iedzīvotāji ar novājinātu imūno sistēmu, kuriem primārā vakcinācijas kursā nav izveidojusies pietiekama aizsardzība. Balstvakcīnas saņemšana ir būtiski nozīmīga arī sociālās aprūpes centru klientiem – senioriem, cilvēkiem ar hroniskām saslimšanām. Tātad, ir svarīgi turpināt vakcināciju, lai pēc iespējas ātrāk samazinātu Covid-19 izplatību un pasargātu ikviena cilvēka veselību.

Es augstu novērtēju ikviena aprūpes centra darbinieka ieguldījumu mūsu klientu drošas aprūpes īstenošanā. Pateicos Jums par Jūsu aktīvo rīcību klientu aprūpes nodrošināšanā un rūpēs par viņu veselību un drošību šajos grūtajos un saspringtajos apstākļos. Jūs veicat īpašu un grūtu misiju, aprūpējot sabiedrības neaizsargātāko daļu.

Mums ir svarīga gan sociālo aprūpes centru iemītnieku, gan darbinieku drošība un veselība. Tādēļ es aicinu sekot līdzi, kurām personu grupām balstvakcīna šobrīd ir pieejama un, uzrunājot sociālās aprūpes centru klientus un darbiniekus, sekmēt viņu iesaisti vakcinācijas norisē, saņemot balstvakcīnas devu.

|  |  |  |
| --- | --- | --- |
| Ministrs | *Dokuments parakstīts ar drošu elektronisko parakstu un satur laika zīmogu* | G.Eglītis |